
			ΠΡΟΛΟΓΟΣ

			Ο Γέροντας Σωφρόνιος στόν βίο τοῦ ἁγίου Σιλουανοῦ τοῦ Ἀθωνίτου ἀναφέρει ὅτι ἡ πείρα τῶν Πατέρων τῆς Ἐκκλησίας κατέταξε σέ τρία εἴδη τήν ἐν Χριστῷ πνευματική ζωή. Οἱ περισσότεροι ἄνθρωποι, λέγει ὁ Γέροντας, ἑλκύονται στήν πίστη “διά μικρᾶς Χάριτος”, περνοῦν τήν ζωή τους μέ ἕνα μετρημένο ἀγώνα γιά τήν τήρηση τῶν ἐντολῶν καί κατά τό τέλος τῆς ζωῆς τους γίνονται ἐπιδεκτικοί μεγαλύτερης θείας Χάριτος.

			Ἕνα δεύτερο εἶδος εἶναι ἐκεῖνο, κατά τό ὁποῖο ὁ ἄνθρωπος ἑλκύεται ἀρχικά μέ σχετικῶς μέτρια Χάρη, ἀσκεῖται ὅμως πρόθυμα στήν προσευχή καί στόν ἀγώνα κατά τῶν παθῶν, ἀξιώνεται νά λάβει καί ἄλλη Χάρη, προσθέτει ἀκόμα ἐντονότερο ἀγώνα καί ἔτσι φθάνει σέ ὑψηλότερο βαθμό τελειότητος.

			Τό τρίτο, ὅπως ἀναφέρει ὁ Γέροντας, εἶναι τό πιό σπάνιο εἶδος. Εἶναι ἐκεῖνο, κατά τό ὁποῖο ὁ ἄνθρωπος ἀπό τήν ἀρχή τοῦ ἀσκητικοῦ βίου ἐξαιτίας τῆς φλογερῆς μετανοίας του, ἤ ἀκριβέστερα κατά τήν πρόγνωση τοῦ Θεοῦ, λαμβάνει τήν μεγάλη Χάρη τῶν τελείων. Αὐτό τό εἶδος εἶναι ὄχι μόνο τό πιό σπάνιο ἀλλά καί τό πιό δύσκολο. Γιατί ὅσο μποροῦμε νά κρίνουμε ἀπό τούς βίους καί τά ἔργα τῶν ἁγίων Πατέρων, ἀπό τήν προφορική παράδοση τῶν ἀσκητῶν τῶν τελευταίων αἰώνων καί ἀπό τήν πείρα τῶν συγχρόνων, κανένας δέν μπορεῖ νά κρατήσει τό πλήρωμα τῆς δωρεᾶς τῆς θείας ἀγάπης πού τοῦ δόθηκε. Θά ζήσει στήν συνέχεια γιά πολύ καιρό τήν ἄρση τῆς Χάριτος. Ἀλλοῦ ἀναφέρει: «πολλοί ἀξιώθηκαν νά τούς ἐπισκεφθεῖ ἡ Χάρις στήν ἀρχή τῆς στροφῆς τους πρός τόν Θεό· μόνο λίγοι ὅμως ὑπέμειναν τόν ἀγώνα πού εἶναι ἀπαραίτητος γιά νά ξαναποκτήσει ὁ ἀσκητής, μέ ἐπίγνωση πλέον, τήν Χάρη πού ἀξιώθηκε».

			Μεταξύ αὐτῶν τῶν ὀλίγων ὑπῆρξε ἀναμφίβολα καί ὁ ὁσιώτατος πατέρας μας, Γέροντας Ἰωσήφ ὁ Ἡσυχαστής. Ἡ ἐνάρετη ζωή του παρουσιάζεται ἀπό τόν σεβαστό μας Γέροντα Ἰωσήφ τόν Βατοπαιδινό, τό πρῶτο πνευματικό τέκνο του, μέ γλαφυρό καί ζωντανό τρόπο, ἄν καί τυγχάνει ἄμοιρος κοσμικῆς μορφώσεως. Εἶναι γεγονός ὅμως, ὅτι μέσα στήν Πατερική παράδοση ἡ καλύτερη βιογράφηση ἑνός Ἁγίου ἐπιτυγχάνεται ἀπό πνευματικό τέκνο του, πού ἔχει κατά κάποιο τρόπο “κληρονομήσει” ἀνάλογα πνευματικά βιώματα.

			Ὁ μακάριος Γέροντας Ἰωσήφ ὁ Ἡσυχαστής ἀπό τήν ἀρχή τῆς μοναστικῆς του ζωῆς δέχτηκε πλούσια τό ἔλεος τοῦ Θεοῦ. Ἀγωνίστηκε μέ ἐξαιρετική ἀνδρεία γιά τήν ἄσκηση τῆς ἡσυχίας, τῆς νηστείας, τῆς ἀγρυπνίας καί κυρίως τῆς προσευχῆς. Τίς ἀρετές αὐτές χρησιμοποίησε ὁ ὁσιώτατος Γέροντας ἐναντίον τῶν ἀκαθάρτων παθῶν, πρός τά ὁποῖα ἔδωσε σκληρές μάχες. Ὅπως ἀναφέρει ὁ βιογράφος του, ὡς νικητής τῶν παθῶν καί «καθαρός τῇ καρδίᾳ» ἀπέκτησε τήν ὑψηλή τριάδα τῶν ἀρετῶν· τήν πίστη, τήν ἐλπίδα καί τήν ἀγάπη. Ἐμφορεῖτο ὅμως κυρίως ἀπό τό πνεῦμα τῆς βαθιᾶς ταπεινώσεως πού χαρακτηρίζει ὅλους ὅσους ἔφθασαν στήν θέα τοῦ ἀκτίστου Φωτός, στήν ἀπόκτηση τῶν χαρισμάτων τοῦ Ἁγίου Πνεύματος.

			Μεγάλη σημασία ἔδινε ὁ μακάριος Γέροντας στήν προσευχή, χρησιμοποιώντας ὡς μέσο γιά τήν ἐπίτευξή της τήν ἀμεριμνία, ὅπως ἀναφέρει ὁ συγγραφεύς τῆς «Κλίμακος» ἅγιος Ἰωάννης ὁ Σιναΐτης: «Τό ἀρχικό καί πρῶτο ἔργο τῆς ἡσυχαστικῆς ζωῆς εἶναι ἡ ἀμεριμνία… Δεύτερο ἔργο εἶναι ἡ ἀκούραστη προσευχή… Εἶναι σπάνιοι ἐκεῖνοι πού σπούδασαν καί γνώρισαν πλήρως τήν κατά κόσμον σοφία. Ἐγώ νομίζω ὅτι εἶναι σπανιότεροι ἐκεῖνοι πού κατέχουν τήν κατά Θεόν ἡσυχαστική φιλοσοφία».

			Τό φορτίο ὅμως πού ἐπωμίστηκε ὁ μακάριος Γέροντας ἐκείνη τήν ἐποχή ἦταν ἀκόμη μεγαλύτερο ἀπό τούς συνηθισμένους ἀγῶνες τῶν ἁγίων Πατέρων ἄλλων ἐποχῶν. Κατ’ ἀρχάς δέν εἶχε τήν δυνατότητα, ὅταν ξεκίνησε τήν μοναχική του ζωή, νά συναντήσει κατηρτισμένους διδασκάλους τῆς ἡσυχαστικῆς ζωῆς, ἐκτός ἀπό λίγους πού δέν δέχονταν μαθητές. Ἀργότερα δέ ἀντιμετώπισε ἐχθρότητα ἀπό τό ὑπόλοιπο περιβάλλον, γιατί ἀκολουθοῦσε τήν ζωή τῆς ἡσυχίας, πού γιά τήν ἐποχή του δέν συνηθιζόταν σχεδόν οὔτε στήν ἔρημο.

			Σχετικά μέ αὐτό ἀναφέρει ὁ ἅγιος Νήφων Κωνσταντιανῆς ὡς προφητεία, ἀπό τόν τέταρτο ἀκόμη αἰώνα, γιά τίς δικές μας ἡμέρες. «Στίς ἔσχατες ἡμέρες, ὡστόσο, ὅσοι θά εἶναι ἀληθινά εὐάρεστοι στόν Κύριο θά κρύβονται ἔξυπνα ἀπό τούς ἀνθρώπους… θά βαδίζουν στόν δρόμο τῶν πρακτικῶν ἀρετῶν μέ πολλή ταπείνωση. Ἔ, λοιπόν, αὐτοί θά δοξαστοῦν στήν βασιλεία τῶν οὐρανῶν πιό πολύ καί ἀπό τούς θαυματουργούς Ἁγίους, καί ξέρεις γιατί; Ἐπειδή τότε δέν θά ὑπάρχει κανείς πού νά κάνει θαύματα μπροστά στά μάτια τους, ὅπως γίνεται σήμερα, καί ἔτσι νά θερμαίνεται ἡ πίστη τους καί νά τονώνεται τό ἀγωνιστικό τους φρόνημα».

			Ὁ τῆς «Κλίμακος» Ἰωάννης στόν «Περί ἡσυχίας» λόγο του ἀναφέρει ὅτι, «γιά νά ἀσκεῖ κανείς μόνος του τήν ἡσυχία, χρειάζεται νά ἔχει ἀγγελική δύναμη καί ἱκανότητα». Ὁ μακάριος Γέροντας Ἰωσήφ ὡς θεοδίδακτος καί θεόπτης εἶχε αὐτήν τήν ἱκανότητα γιά νά ἀντιμετωπίσει τίς ἐξωτερικές δυσκολίες, τίς θλίψεις μέχρι θανάτου καί νά βιώσει μέ τήν τέλεια ὑποταγή του στό θέλημα τοῦ Θεοῦ τήν ἡσυχαστική ζωή, ὡς ὁδό τῆς θείας ἑνώσεως, τῆς θεώσεως τοῦ ἀνθρώπου. Ἔτσι ὄχι μόνον ἐβίωσε, ἀλλά ἔγινε ὁ ἔμπειρος, διακριτικός ὁδηγός πού συνέβαλε τά μέγιστα στήν γνώση αὐτῆς τῆς ζωῆς καί τῆς νηπτικῆς ἐργασίας στόν σύγχρονο κόσμο.

			Γνωρίζοντας ἀπό τήν Χάρη τοῦ Θεοῦ τί θά ἐπακολουθοῦσε μετά τόν θάνατό του, σέ μία ἐπίσκεψη κάποιου γνωστοῦ του μίλησε προφητικά γιά τό μέλλον τῆς συνοδίας του. Οἱ τρεῖς μαθητές του, ὁ Γέροντας Ἰωσήφ ὁ Βατοπαιδινός, ὁ Γέροντας Ἐφραίμ Προηγούμενος τῆς Μονῆς Φιλοθέου καί ὁ ἀείμνηστος Γέροντας Χαράλαμπος Προηγούμενος τῆς Μονῆς Διονυσίου ἀσχολοῦνταν μέ τό ἐργόχειρό τους· ἐρωτήθηκε ὁ Γέροντας Ἰωσήφ ἀπό τόν γνωστό του, ἄν οἱ τρεῖς αὐτοί νέοι μοναχοί ἦταν τῆς συνοδίας του, καί ὁ Γέροντας ἀπάντησε, «ναί πράγματι», καί συνέχισε· «βλέπεις αὐτά τά καλογέρια, Γιάννη; Ἔ! αὐτά θά ’ρθει καιρός πού θά γεμίσουν τό Ἅγιον Ὄρος μέ μοναχούς». Καί πράγματι σήμερα ἕξι ἀπό τίς Ἱερές Μονές τοῦ Ἁγίου Ὄρους ἔχουν ἡγουμένους ἄμεσα πνευματικούς ἀπογόνους τοῦ μακαρίου Γέροντος, ἐνῶ πλῆθος Μονῶν ἐκτός Ἁγίου Ὄρους ἐξαρτῶνται ἄμεσα ἀπό ἀπογόνους τοῦ ἰδίου.

			Εἶναι γεγονός ὅτι ὁ ἁγιορειτικός μοναχισμός βρισκόταν σέ προφανή καί ἀπειλητική παρακμή μετά τίς πρῶτες δεκαετίες τοῦ 20οῦ αἰώνα ὥς τόν ἑορτασμό τῆς χιλιετηρίδος του (1963). Ἀπό τό 1970 ὅμως ἄρχισε μία νέα ἐπάνδρωσή του· τό Ἅγιον Ὄρος ἀναστήθηκε ὡς ἐκ θαύματος. Ἡ συμβολή τοῦ ὁσίου Γέροντος Ἰωσήφ στήν ἀναγέννηση τοῦ ἁγιορειτικοῦ μοναχισμοῦ ὑπῆρξε σημαντικότατη.

			Ὁ λόγος τοῦ μακαρίου Γέροντος «ἐν Χάριτι, ἅλατι ἠρτυμένος» (Κολ. 4,6) ἦταν ἱκανός νά ἀναγεννήσει τίς κοπιῶσες καί πεφορτισμένες καρδίες τῶν ἀνθρώπων τῆς ἐποχῆς του, ἀλλά καί τῶν συγχρόνων μας διαμέσου τῶν γραφῶν του. Ἔτσι ὁ Γέροντας Ἰωσήφ ὁ Ἡσυχαστής θαυματουργοῦσε καί θαυματουργεῖ συνεχῶς, ἀφοῦ κατά τόν ἅγιο Γρηγόριο τόν Διάλογο «τό μεγαλύτερο θαῦμα πού μπορεῖ νά κάνει κάποιος εἶναι ἡ διά τοῦ λόγου ἀνάσταση τῆς ψυχῆς».

			Ὡς κύρια παρακαταθήκη τῆς διδασκαλίας τοῦ Γέροντος πρός τόν σύγχρονο κόσμο, μοναχούς καί λαϊκούς, μποροῦμε νά θεωρήσουμε τήν καλλιέργεια τῆς νοερᾶς προσευχῆς. Ἡ ἄσκηση τῆς μονολόγιστης εὐχῆς ὁδηγεῖ στήν βίωση τῆς Χάριτος, σέ «αἴσθηση ἐν Θεῷ», ὁπότε ὁ ἄνθρωπος εἰσέρχεται σέ ἕνα ἀνώτερο ἐπίπεδο τοῦ εἶναι.

			Ὁ βίος τοῦ Γέροντος Ἰωσήφ ἔχει ἤδη μεταφρασθεῖ σέ πέντε ξένες γλῶσσες, ἀγγλικά, γαλλικά, σερβικά, ρωσικά, ρουμανικά, ἰταλικά, εἶναι ὑπό ἔκδοση στά γεωργιανά ἐνῶ ἡ παρούσα ἔκδοση στά ἑλληνικά ἀποτελεῖ τήν ἑνδέκατη… «μνήμη δικαίου μετ’ ἐγκωμίου» (Παροιμ. 10,7).

			Αἰσθανόμαστε ὅτι οἱ πρεσβεῖες τοῦ ἁγίου Πατρός μᾶς ἐνισχύουν στόν πνευματικό μας ἀγώνα καί εὐχόμαστε ὁ φωτεινός βίος καί ἡ κεχαριτωμένη διδασκαλία του νά γίνουν τό ἔναυσμα στούς καλοπροαιρέτους ἀδελφούς μας γιά τήν ἀπόκτηση αὐθεντικά ὀρθόδοξης πνευματικῆς ζωῆς.

			Ὁ Καθηγούμενος τῆς Ἱερᾶς καί Σεβασμίας

			Μεγίστης Μονῆς τοῦ Βατοπαιδίου

			ΠΡΟΛΟΓΟΣ Δ΄ ΕΚΔΟΣΕΩΣ

			Λέγεται εἰς τό Λαυσαϊκόν: «Παῦλός τις, οὕτω καλούμενος, ταύτην ἔσχε τήν πολιτείαν· οὐκ ἔργου ἥψατο, οὐ πραγματείας, οὐκ ἔλαβε παρά τινος παρεκτός οὗ ἤσθιεν. Ἔργον δέ αὐτῷ καί ἄσκησις γέγονε τό ἀδιαλείπτως προσεύχεσθαι».

			Ἕνας τοιοῦτος μοναχός, ὁ μακαριστός Γέρων Ἰωσήφ τοὔνομα, ἡσυχαστής, ὅστις ἀποτελεῖ καύχημα διά τήν νεωτέραν ἁγιορειτικήν ἱστορίαν, ὅτε εἰς καιρούς δυσχειμέρους ἀνενέωσε τήν αἰωνόβιον ἡσυχαστικήν καί προσευχητικήν ἐμπειρίαν ἐν τῷ Ἄθῳ καί, διά τῆς συντόνου καί ἀδιαλείπτου ἀσκήσεως καί τῆς πνευματικῆς ἀγωγῆς καί διδασκαλίας τῶν τέκνων αὐτοῦ, προητοίμασε μίαν νέαν γενεάν τῆς ἀειρόου εὐχῆς τοῦ Ἰησοῦ, μέ ἀκτινοβολίαν πέραν τῶν ὁρίων τῆς Ἑλλάδας.

			Ὁ νεοφεγγής οὗτος Γερο-Ἰωσήφ λίαν ἠγαπήθη καί τό ὅσιον πρόσωπόν του ἐγένετο κάτοπτρον καθαρόν εἰς ὅ πᾶς τις ἐκ καρδίας ἐσοπτριζόμενος καθίσταται ἐντελόμορφος αὐτοῦ καί ἐραστής τῆς ἱερᾶς νήψεως. Πλεῖστοι, ἀκολουθήσαντες τόν μακαριστόν Γέροντα, ἐνεπιστεύθησαν αὐτῷ καί ἐνετρύφησαν ἐξ αὐτοῦ μέλιτι καί γάλακτι. Πολλοί νέοι, ἐν τῷ κόσμῳ ἤδη τραφέντες μέ τά θεόπνευστα ἀσκητικά βιβλία, συνέρρεον εἰς τό Περιβόλι τῆς Παναγίας, διά νά γίνουν ἕκαστος ἕν δενδρύλλιον αὐτοῦ τοῦ παραδείσου. Οὕτω πως οἱ υἱοί αὐτοῦ ἔτεκον τέκνα πνευματικά πολυπληθῆ, ἄλλοι πλέον κεκοιμημένοι καί ἄλλοι ζῶντες, καί ἐδημιούργησαν συνοδίας ἐν Ἁγίῳ Ὄρει καί ἔξω τοῦ Ὄρους, ἵνα τήν σκυτάλην τῆς βιοτῆς παραδώσουν εἰς τούς ἐπιγιγνομένους.

			Ὁ Γερο-Ἰωσήφ ἐξήνθησεν ἀρετάς, ἄσκησιν καί πρακτικήν εὐχήν. Ἀρκετοί τῶν φιλαγάθων καί ἀθλητικῶν γερόντων ἔζησαν καί ζοῦν παρ’ αὐτῷ. Καί ὁσάκις ἤρχοντο ἐν ταπεινώσει εὐλαβεῖς ἀναζητηταί, θά εὕρισκον αὐτόν εὐδοκιμοῦντα εἰς τοῦτον τόν ἅγιον καρπόν τοῦ Πνεύματος. Ἐξ αὐτῶν καί νεηθαλεῖς εὐφρανθέντες πρός Χριστόν, ἔτρεχον καί χάριτι Κυρίου σιτοδοτούμενοι ἐπιαίνοντο μέ τάς εὐλογίας καί τάς κατηχήσεις τῶν Γερόντων.

			Κεχαριτωμένος καί ἑλκυστικός ὁ βίος τοῦ μακαριστοῦ Πατρός.

			Ἄμοιρος ἦτο ὁ Γέροντας κοσμικῆς παιδείας. Δέν ἐπέτυχε διδασκάλου πνευματικῆς ζωῆς καί μυσταγωγοῦ εἰς τά ἐνδότερα τῆς ἡσυχίας, ἀλλά θεοδίδακτος ἐγένετο. Ἐκέκτητο φυσικήν ὀξύνοιαν καί ἡ σύνολος προσωπικότης αὐτοῦ φαίνεται ἄνωθεν καθοδηγουμένη καί μυουμένη εἰς τά μυστήρια τῆς βασιλείας τοῦ Θεοῦ. Ὡς γραμματεύς λοιπόν ὁ Γέρων Ἰωσήφ ἐξέβαλε καινά καί παλαιά, μᾶλλον καινῶς ἐξέφερε τά παλαιά. Δέν ἀπέστη ποσῶς τῆς ἡσυχαστικῆς γραμμῆς τῶν πάλαι ὁσίων Πατέρων, περιλαμβανομένων καί τῶν ἡσυχαστῶν τοῦ 14ου αἰῶνος, τοῦ συμμιμητοῦ πάντων τῶν ἁγίων, τουτέστι τοῦ ἐν ἁγίοις Νικοδήμου τοῦ Ἁγιορείτου, ὅστις συμπαρατροχάζει καί ἀνατρέφει ἄχρι καί σήμερα τούς θέλοντας νά ἀσκοῦν ταύτην τήν ὁδόν, τῶν Κολλυβάδων ἕως καί τοῦ Ἀνωνύμου ἡσυχαστοῦ τῆς Νηπτικῆς Θεωρίας. Μέ σκληροτάτην καί ὑπερανθρωπίνην ἀσκητικήν ἀγωγήν, ὁ Γερο-Ἰωσήφ ἐγένετο κάτοχος θειοτέρων βιωμάτων καί ὡς ἐκ περιουσίας “μετέδωκε πᾶσι τοῖς προσπελάσασιν αὐτῷ” τάς μυστικάς καί ἐντελεχεῖς προσωπικάς μαρμαρυγάς.

			Ἐνέχει μεγίστην σημασίαν ἡ μαρτυρική τοῦ ἀοιδίμου Γέροντος βιοτή διά τήν ἐποχήν μας, διότι πιστοποιεῖ τήν κοινότητα τῶν βιωμάτων τῶν ἁγιορειτῶν, οἵτινες ἔζησαν τόν καλπασμόν τῶν μεταβολῶν τῶν καιρῶν μας, καί μέ διαφορετικήν καταγωγήν καί μόρφωσιν, πλήν μέ τήν αὐτήν καρδιακήν ἀγάπην καί τόν κατά Θεόν ζῆλον. Διό καί γενόμενοι φερέφωνα θεῖα, ἐκελάδησαν εἰς ἡμᾶς τά θεῖα μυστήρια τῆς θεουμένης ἐν Χριστῷ ταπεινῆς ἀνθρωπίνης φύσεως.

			Λέγει ὁ ἅγιος Ἰσαάκ: «Τό Πνεῦμα, ὅταν κατοικήσῃ ἔν τινι τῶν ἀνθρώπων, οὐ παύεται ἐκ τῆς προσευχῆς. Αὐτό γάρ τό Πνεῦμα ἀεί προσεύχεται», διότι ὁ Κύριος δέν εἶναι σφικτόχειρ εἰς τάς δωρεάς Του. Ὁ Γέρων Ἰωσήφ λοιπόν, διά τῆς ἀσκητικῆς ἀνδρείας καί εὐκτικῆς ἐργασίας ἐτόλμησεν, ἐζήτησε καί ἐπέτυχε τοῦ χαρίσματος. Ἐξ ὧν ἔπαθεν, ἔμαθεν, ἐδίδαξε καί παρέδωκε διά λόγου καί διά γραφῶν τοῖς βουλομένοις ἄρτον ζωοποιόν, βρῶσιν ἄφθαρτον, ὕδωρ ζῶν, θησαύρισμα ἀγαλλιάσεως. Φυσικόν αὐτό, διότι ἦτο καταπληκτικός εἰς τήν σταθερότητά του, μᾶλλον εἰς τήν ἐκτενῆ ἐκζήτησιν τῆς αὐξήσεως τῆς θείας ἀγάπης. Ὁ ἀγών ὅμως εἶναι ἀγών! Ἄλλοτε ὑψοῦται τό κῦμα, διά νά γνωρίσῃ τήν κόλασιν τοῦ ᾍδου καί νά κραυγάσῃ: «Ὁ Θεός μου, μή ἐγκαταλίπῃς με»· καί ἄλλοτε μέ σκιρτήματα εὐγνώμονα ἀπολαμβάνει τήν γαληνιῶσαν πνοήν τῆς αὔρας τοῦ οὐρανοῦ. Φαίνεται δέ νά ἐβίωνε στιγμάς παιδευτικῆς ἐγκαταλείψεως, ἀλλά ἡ μαρτυρική καί προσωπική του στάσις ἀγάπης καί πίστεως ἐξέτεινε εἰς τά πρόσω διανοίγουσα τάς ἀγκάλας τοῦ Ποθουμένου. Οὕτω, βαθμηδόν ἔφθασε εἰς τά ὅρια τῆς θεωρίας καί ἀπαθείας, σύνδυο ἄνωθεν δωρεάς.

			Ὁ ἱερός λοιπόν οὗτος Πατήρ μᾶς ἄφησε δεῖγμα ὀρθοδόξου γνησιότητος τήν πρός μέν ἑαυτόν ἀνελέητον στάσιν, τήν δέ πρός τούς ἀδελφούς ἐν Χριστῷ ἄπειρον ἀγάπην, μακροθυμίαν καί συγκατάβασιν. Ἐν τῇ βαθείᾳ ταπεινώσει του κατενόησε καλῶς καί ὅτι αὐτά τά χαρίσματα δέν εἶναι ἀναγκαστικά ἀποτελέσματα τεχνικῶν ἀσκητικῶν ἀθλημάτων, ἀλλά δῶρον “τοῦ θέλοντος καί ἐλεοῦντος Θεοῦ”. Ἡ δέ ἰδιοτυπία τοῦ χαρακτῆρος ἑκάστου διαφοροποιεῖ καί τό ἐμπρέπον ἑκάστῳ εἶδος καί μέτρον τῆς ἀσκήσεως. Ἰδιαιτέρως δέ, πρός τό τέλος τῆς συντόμου σχετικῶς βιοτῆς του, ἐγένετο πλέον συγκαταβατικός τοῖς ἄλλοις, ὁ ἴδιος μή παρεκκλίνας ἐπ’ ἐλάχιστον ἐκ τῆς τραχυτάτης διαγωγῆς τῆς ἀσκήσεως, καίτοι ὀδυνηρῶς κατετρύχετο ὑπό ἀσθενειῶν τοῦ σώματος.

			Εἰς τήν περίοδον αὐτήν, ἀπό τῆς ἀθρόας ἐπανδρώσεως τοῦ Ἁγίου Ὄρους, τῇ θεομητορικῇ προστασίᾳ καί μερίμνῃ πολλοί συνέβαλον. Ἐπί παραδείγματι ὁ ὅσιος Σιλουανός ὁ Ἀθωνίτης καί ὅσοι ἄλλοι κατά τήν ἐποχήν μας, γνωστοί πολλοί ἐν ὁσιότητι ζήσαντες, ὧν ὁ Θεός τά ὀνόματα κάλλιστα γνωρίζει. Τώρα ὅμως ὁμιλοῦμεν εἰδικῶς διά τόν Γέροντα Ἰωσήφ τόν Ἡσυχαστήν, τόν τρωθέντα ἐκ πόθου πολλοῦ τοῦ Θεοῦ, ὅστις ἐπηρέασε μέ τήν ζωήν, τά σκάμματα καί τήν διδασκαλίαν του τά μέγιστα τούς νέους ἁγιορείτας καί λαϊκούς ἐν κόσμῳ δι’ ἑαυτοῦ, διά τῶν υἱῶν καί ἐγγόνων αὐτοῦ, ὧν τάς ἰγνύας στηρίζει εἰς τόν ἀνάντη δρόμον τοῦ ἐν Χριστῷ ἁγιασμοῦ, τιμώμενος δέ καί θεωρούμενος ὡς ὅσιος.

			Προάγοντος τοῦ λόγου, ἀξίζει ἔπαινος εἰς τόν πανοσιολογιώτατον Γέροντα Ἰωσήφ Μοναχόν, ὅστις ἐγαλούχησε καί ἐπήνδρωσε ὡς Γέρων τήν συνοδίαν τῆς Ἱερᾶς Μονῆς Βατοπαιδίου. Ζήσας οὗτος ἐπί ἔτη μακρά μετά τοῦ μακαριστοῦ Γέροντος Ἰωσήφ τοῦ Ἡσυχαστοῦ καί, θηλάσας παρ’ αὐτοῦ τήν μοναχικήν ἡσυχαστικήν πολιτείαν, προσέφερε εἰς τά τέκνα του καί οὗτος παραδοσιακόν φρόνημα καί πνευματικόν βίωμα. Τώρα δέ ἐπιμελεῖται τοῦ «Βίου» καί τῶν «Διδαχῶν» καί ἑρμηνεύει τήν «Δεκάφωνον Πνευματοκίνητον Σάλπιγγα» εἰς βρῶσιν καί πόσιν. Ὡς φιλοπάτωρ μέ ὅλον τόν κόπον του ὀρθοτομεῖ τά κατά Θεόν αὑτοῦ τέκνα καί τούς πολυπληθεῖς ἀνθρώπους, οἵτινες ἐκζητοῦν τήν παρ’ αὐτοῦ δόσιν, τήν πνευματικήν ἐλεημοσύνην πρός τούς πεινῶντας καί διψῶντας τήν θείαν δικαιοσύνην.

			Ἡ τιμή καί ἡ ἀγάπη τοῦ σεβασμίου Γέροντος καί τῆς γερο-Ἰωσηφιτικῆς συνοδίας τῆς Ἱερᾶς Μονῆς τοῦ Βατοπαιδίου πρός τόν κατά πνεῦμα πρόγονον αὐτῶν ἀναβαίνει εἰς δόξαν τοῦ ἁγίου Θεοῦ, δι’ ὅ καί ἡ εὐλογία τοῦ ὁσίου Γέροντος θά εἶναι ὁ δίκαιος ἀντίμισθος. Καί ἡ ἔμπρακτος μίμησίς του εἶναι τό ἐμπρέπον μνημόσυνον καί ἡ ἀρίστη ἀπόδοσις πρός Αὐτόν τῆς υἱικῆς των ὀφειλῆς.

			Ὁ Καθηγούμενος τῆς Ἱερᾶς Μονῆς

			Σίμωνος Πέτρας

			† Ἀρχιμανδρίτης Αἰμιλιανός

